**RELACION**

**PËR**

**PROJEKTVENDIMIN**

**PËR**

**MIRATIMIN E PLANIT KOMBËTAR PËR ZHVILLIMIN E QËNDRUESHËM TË INFRASTRUKTURËS DIGJITALE BROADBAND 2020-2025**

1. **QËLLIMI I PROJEKTAKTIT DHE OBJEKTIVAT QË SYNOHEN TË ARRIHEN**

Ky projekt akt ka për qëllim të miratojë Planin Kombëtar Broadband për Shqipërinë për periudhën kohore 2020-2025. Ky dokument strategjik do të zëvendësojë Planin Kombëtar Broadband, të miratuar me Vendimin e Këshillit të Ministrave nr. 468 datë 30.05.2013, të ndryshuar në vitin 2015. Dokumenti bën rishikimin e vizionit, objektivave strategjike dhe qëllimeve për zhvillimin e infrastrukturës broadband në përputhje me zhvillimet e fundit të tregut të telekomunikacioneve, zhvillimeve teknologjike në këtë fushë, me nevojat gjithnjë në rritje për konektivitet digjital të shpejtësisë së lartë dhe shumë të lartë të komunikimit si dhe në përgjigje të kërkesave dhe aspiratave të transformimit digjital në mbështetje të gjithë investimeve të kryera nga qeveria shqiptare në kuadër të digjitalizimit të infrastrukturës publike dhe shërbimeve elektronike.

1. **VLERËSIMI I PROJEKTAKTIT NË RAPORT ME PROGRAMIN POLITIK TË KËSHILLIT TË MINISTRAVE, ME PROGRAMIN ANALITIK TË AKTEVE DHE DOKUMENTE TË TJERA POLITIKE**

Plani Kombëtar për Zhvillimin e Broadband 2020-2025, është një dokument strategjik mbi zhvillimin e infrastrukturës dhe shërbimeve broadband në Shqipëri.

Miratimi i Planit te ri Kombëtar për Zhvillimin e Broadband për periudhën 2020-2025, është parashikuar në Planin e Akteve Analitike për vitin 2020, si dhe në Planin Kombëtar për Integrimin Kombëtar 2020-2022.

Rishikimi i Planit Kombëtar të Broadband është gjithashtu pjesë e rekomandimeve të Bashkimit Europian për Shqipërinë në Raportin e vitit 2019.

1. **ARGUMENTIMI I PROJEKTAKTIT LIDHUR ME PËRPARËSITË, PROBLEMATIKAT, EFEKTET E PRITSHME**

Infrastruktura e rrjeteve broadband është sot një domosdoshmëri dhe një infrastrukturë e rëndësisë kritike që mund të luajë një rol domethënës në zhvillimin e mëtejshëm ekonomik dhe social të vendit, si dhe për të shfrytëzuar fuqitë transformuese të Teknologjise së Informacionit dhe Komunikimit në të gjithë vendin.

Dokumenti i Propozuar do të zëvendësojë Planin Kombëtar të miratuar me VKM Nr. 468, datë 30.5.2013, ndryshuar me VKM Nr. 300, datës 08.04.2015, i cili përcaktonte objektivat e zhvillimit për periudhën 2013-2020.

Rrjetet Broadband janë një pjesë integrale gjithnjë e në rritje e ekonomisë. Broadband lehtëson zhvillimin e shpikjeve të reja, të shërbimeve dhe mallrave të reja dhe të përmirësuara, proceseve të reja, modeleve të reja të biznesit, dhe rrit nivelin e konkurrueshmërisë dhe fleksibilitetit në ekonomi. Në mënyrë më të përgjithshme, broadband-i ofron performancë të përmirësuar të TIK-ut, që konsiderohet të jetë një teknologji e shumëqëllimshme, e cila në mënyrë rrënjësore ndryshon mënyrën se si dhe se ku organizohet aktiviteti ekonomik.

Teksa teknologjia zhvillohet dhe gjerësia e brezit rritet, qëllimi i broadband-it për të vepruar si një mundësues i ndryshimeve strukturore në ekonomi zgjerohet, pasi prek një numër gjithnjë në rritje të sektorëve dhe aktiviteteve. Gjithashtu, njihet si një aftësues ndërsektorial që mbështet përpjekjet kombëtare për zhvillimin e ekonomisë së dijes, nxitjen e transformimit digjital në shërbimet qeveritare dhe tranzicionin digjital nëpër të gjithë sektorët, zgjerimin e mundësive të reja për ndërmarrjet dhe sigurimin e një vlere më të madhe për qytetarët dhe konsumatorët.

Kjo është evidente në numrin e përpjekjeve të ekonomive digjitale kombëtare për të lidhur broadband-in me iniciativat sektoriale, përfshirë ofrimin e arsimit cilësor, promovimin e përfshirjes sociale dhe përfitimet posaçërisht në zonat rurale dhe të largëta. Efekte direkte rezultojnë nga investimet në teknologji dhe nga ndërtimi i infrastrukturës. Efekte indirekte vijnë nga ndikimi i broadband mbi faktorët që sjellin rritje si inovacioni, konkurrenca dhe globalizimi.

Lidhja me internet me shpejtësi të lartë dhe të kudondodhur mundëson ekosistemet digjitale që janë komponentë të nevojshëm të programeve që synojnë zhvillim, transformimin ekonomik dhe rritjen e të ardhurave.

Broadband-i fiks dhe i lëvizshëm ka kontribut në rritjen e ekonomisë së një vendi, transformimin digjital dhe ndërveprimin e rregullave TIK në ekonomitë kombëtare. Studimet e Bashkimit Ndërkombëtar të Telekomunikacioneve tregojnë se një rritje prej 1% në penetrimin e broadband-it fiks, sjell një rritje prej 0.08% në PBB dhe një rritje prej 1% në penetrimin e broadband-it të lëvizshëm sjell një rritje prej 0.15 % në PBB.

1. **VLERËSIMI I LIGJSHMËRISË, KUSHTETUTSHMËRISË DHE HARMONIZIMI ME LEGJISLACIONIN NË FUQI VENDAS E NDËRKOMBËTAR**

Projekt akti është hartuar në mbështetje të nenit 100 të Kushtetutës dhe të pikës 1 të nenit 5 të ligjit nr. 9918, datë 19.5.2008 "Për komunikimet elektronike në Republikën e Shqipërisë", të ndryshuar.

1. **VLERËSIMI I SHKALLËS SË PËRAFRIMIT ME *ACQUIS COMMUNAUTAIRE* (PËR PROJEKTAKET NORMATIVE)**

Projekt akti nuk transpozon ndonjë akt të veçantë të acquis së BE-së, por është në përputhje dhe harmoni me politikat dhe strategjitë e Bashkimit Europian për Krijimin e Tregut Unik Digjitale, (Digital Single Market) me programet për zhvillimin e broadbandit dhe me Strategjinë Evropiane të Shoqërisë Gigabit të miratuar në vitin 2016.

1. **PËRMBLEDHJE SHPJEGUESE E PËRMBAJTJES SË PROJEKTAKTIT**

Projektakti përmban tre pika me përmbajtje si më poshtë:

Pika 1 përcakton miratimin e Planit Kombëtar për Zhvillimin e Qëndrueshëm të Infrastrukturës Digjitale Broadband 2020-2025, sipas tekstit që i bashkëlidhet projektvendimit.

Pika 2 përcakton se për zbatimin e vendimit ngarkohet Ministri për Infrastrukturën dhe Energjinë të bashkëpunojë me Autoritetin e Komnikimeve Elektronike dhe Postare dhe institucionet e tjera.

Pika 3 përcakton shfuqizimin e vendimit nr. 468, datë 30.5.2013, të Këshillit të Ministrave, “Për miratimin e Planit Kombëtar të Broadbandit”, të ndryshuar.

Draft Plani Kombëtar është i organizuar në formën e një programi disa vjeçar dhe është i strukturuar në disa seksione si vijon:

* Seksioni 1, paraqet arsyetimin për rëndësinë e infrastrukturës broadband, si parakusht dhe nxitës i transformimit digjital dhe zhvillimit ekonomik dhe social-ekonomik.
* Seksioni 2, ofron një përmbledhje të situatë në tregun e broadband-it, duke përfshirë një përmbledhje të progresit të bërë me synimet aktuale të Planit Kombëtar të Broadband.
* Seksioni 3, detajon gjetjet dhe çështjet kryesore për t’u adresuar si rezultate kyç të konsultimeve me palët e interesuara.
* Seksioni 4, jep Vizionin, objektivat dhe qëllimet e rishikuara të propozuara të Planit të synuara për për periudhën 2020-2025.
* Seksioni 5, prezanton politikat dhe masat qe do ndermerren per realizimin e objektivave dhe adresimin e prioritetet kyçe për periudhën 2020-2025, si dhe përcaktimin e aktiviteteve që duhen ndërmarrë për të çuar më tej prioritetet e identifikuara.
* Seksioni 6, prezanton modelet e mundshme të financimit për zbatimin e planit (duke reflektuar një qasje më të përgjithshme).
* Seksioni 7, që përshkruan mekanizmat e zbatimit dhe monitorimit.
* Seksioni 8, i cili përcakton kostot e mundshme të implementimit të Planit (dhe qe pritet te plotesohet me finalizimin e studimit te fizibilitetit);

Plani Kombëtar për Zhvillimin e Broadband 2020-2025, përcakton si vizion:

*Shqipëria me infrastrukturë digjitale broadband të shpejtësisë së lartë dhe shumë të lartë në gjithë vendin, për të ngritur themelet për një shoqëri Gigabit*.

Dokumenti përcakton gjithashtu tri objektiva strategjike për zhvillimin e broadbandit si:

Objektivi strategjik 1: Zhvillimi i qëndrueshëm i infrastrukturës broadband

Obektivi strategjik 2: Reduktimi i ndarjes digjitale dhe ofrimi i shërbimeve broadband gjithëpërfshirëse

Objektivi strategjik 3: Rritje e kërkesës për zhvillimin e ekonomise digjitale dhe një shoqërie Gigabit

Bazuar në analizën e situates aktuale, sfidat për vendin si dhe konsideruar aspiratatat për të ecur në harmoni me strategjitë e Bashkimit Europian për krijimin e një shoqërie gigabit, objektivat e përgjithshëm janë përshtatur me vizionin e përcaktuar dhe objektivat strategjike të mësipërm.

Dokumenti nënvizon se pavarësisht zhvillimeve në infrastrukturën broadband dhe rritjen e penetrimit në përdorimin e broadband dhe Internetit në shkallë vendi, kemi një ndarje/hendek digjital që vazhdon midis zonave urbane dhe rurale, në veçanti kjo për rrjetet fikse broadband. Po kështu kërkesa apo shpejtësia e lidhjes edhe në zonat urbane mbetet ende e ulët.

Zhvillimi i instrastrukturës digjitale broadband dhe arritja e objektivave strategjike kërkon investime të mëdha. Dokumenti bën një analizë të problematikave dhe synon adresimin e tyre. Një numër masash dhe aktivitetesh janë prezantuar si pjesë e këtij dokumenti me qëllim adresimin e problematikave, dhe përmbushjen e objektivave strategjike dhe specifike. Krahas investimeve që do vijojne të kryhen nga sektori privat, në planin kombetar të zhvillimit të broadband të prezantuar, në perputhje me praktikat e vendeve të zhvilluara dhe të Bashkimit Europian parashikohet të ndërmerren masa mbështetëse për zhvillimin e infrastruktures në veçanti në zonat dhe rastet kur kërkesa e tregut është e ulët. Përdorimi i mekanizmave të ndihmës shtetërore, rishikimi i përcaktimeve për shërbimin universal, implementimi i projektit për zhvillimin e broadbandit rajonal etj. janë disa nga masat në këtë drejtim. Investimet publike apo permes partneriteti publik privat janë zhvillime të rëndësishme në vendet e zhvilluara dhe në BE në vecanti në arritjen e synimeve për shoqërinë gigabit dhe arritjen e transformimit digjital, dhe gjithpërfshirjes.

Përmirësimi i klimës së investimeve përmes rritjes së transparencës, zbatimit të duhur të kuadrit ligjor, konkurencës së ndershme, bashkëpërdorimit të infrastrukturës ekzistuese, përmirësimi i procedurave për leje të ndërtimit në rrjetet broadband, fuqizimi i kapaciteteve institucionale si në nivel qendror dhe vendor janë gjithashtu pjesë e masave të propozuara.

Dokumenti ka prezantuar dhe mekanizmin e zbatimit dhe monitorimit. Mbi bazën e Urdhërit te Kryeministrit Nr. 157, datë 22.10.2018 “Për marrjen e masave për zbatimin e qasjes së gjërë sektoriale/ndërsektoriale, si dhe ngritjen dhe funksionimin e mekanizmit sektorial/ ndërsektorial të integruar” jane krijuar Grupet e Menaxhimit të Integruar të Programeve (“GMIP”) dhe Komitetet Drejtuese Strategjike për të promovuar bashkëpunimin ndërmjet institucioneve, agjencive të ndryshme qeveritare si edhe politikat dhe aktivitetet korresponduese. Komitetit Drejtues Strategjik “Ndërlidhja”, qe drejtohet nga Ministria e Infrastrukturës dhe Energjisë ka ne perberje grupin tematik për telekomunikacionin dhe broadband, qe drejtohet nga Ministria e Infrastrukturës dhe Energjisë dhe me pjesemarrje te perfaqesuesve te AKEP, institucioneve te tjera te lidhura.

1. **INSTITUCIONET DHE ORGANET QË NGARKOHEN PËR ZBATIMIN E AKTIT**

Institucioni që ngarkohet për zbatimin e këtij projkt akti është Ministria e Infratrukturës dhe Energjisë si institucioni përgjegjës për telekomunikacionet në bashkëpunim me AKEP dhe institucionet e tjerë sipas planit të masave.

Implementimi i duhur i këtij dokumenti strategjik do të kërkojë padyshim koordinimin e ngushtë dhe mbështetjen e Ministrisë së Financave dhe Ekonomisë, pushtetit vendor dhe autoriteteve, institucioneve të tjera që lidhen me përmbushjen e aktiviteteve dhe masave të këtij plani.

1. **PERSONAT DHE INSTITUCIONET QË KANË KONTRIBUAR NË HARTIMIN E PROJEKTAKTIT**

Projekt akti është hartuar me iniciativën e Ministrisë së Infratrukturës dhe Energjisë me mbështetjen dhe ekspertë të Bashkimit Ndërkombëtar të Telekomunikacineve duke u bazuar dhe në gjetjet e rekomandimet e studimit të fizibilietit për zhvillimin e broadbandit rajonal.

Për këtë qëllim, më 5 Korrik 2019 në ambjentet e MIE u mbajt një konsultim shumëpalësh, përfshirë këtu një tavolinë e rrumbullakët me aktorët e ndryshëm si dhe një pyetësor dërguar këtyre të fundit. Qëllimi ishte diskutimi për pikëpamjet dhe perspektivën nga të gjithë pjesëmarrësit në lidhje me vizionin aktual dhe të ardhshëm të Planit Kombëtar për Broadband, objektivave të përgjithshme të tij, si dhe qëllimet specifike. Gjithashtu, aktorëve ju kërkua të ndanin sfidat kryesore dhe prioritetet në lidhje me zhvillimin e infrastrukturës broadband për periudhën 2020-2025. Drafti i dokumentit është prezantuar në takimin e Grupit Tematik te Telekomunikacionit dhe Broadband të drejtuar nga Ministria e Infrastrukturës dhe Energjisë me pjesëmarrje të përfaqësuesve të Autoritetit të Komunikimeve Elektronike dhe Postare, operatorëve të telekomunikacionit etj. Cështjet e zhvillimit të infrastrukturës broadband dhe rolit te bashkive në këtë proces, u prezantuan dhe diskutuan gjatë seminarit të zhvilluar me 21 janar 2020, në kuadër të projektit për studimin e fizibilitetit për zhvillimin e broadbandit rajonal.

1. **RAPORTI I VLERËSIMIT TË TË ARDHURAVE DHE SHPENZIMEVE BUXHETORE**

Përmbushja e objektivave strategjike për zhvillimin e infrastrukturës broadband, që t’i përgjigjet transformimit digjital dhe zhvillimit ekonomik e social të vendit, kërkon investime të ndjeshme. Krahas investimeve që do të kryhen në vijim nga sektori privat për zhvillimin e infrastrukturës broadband të kudondodhur është i nevojshëm planifikimi buxhetor për projektet e broadbandit. Një vlerësim paraprak në kuadër të aplikimit për projektin e zhvillimit të broadbandit rajonal është 48 milion Euro. Vlerësimi i plotë për nevojat që mund të ketë në një plan afatmesëm afatgjatë zhvillimi i infrastrukturës broadband pritet me përfundimin e studimit të fizibilitetit në maj të këtij viti.

**MINISTRI PËR INFRASTRUKTURËN DHE ENERGJINË**

**BELINDA BALLUKU**